CELEX: 32019R1666
Language: lt
Date: 2019-06-24 00:00:00
Title: Komisijos deleguotasis reglamentas (ES) 2019/1666 2019 m. birželio 24 d. kuriuo dėl tam tikrų prekių siuntų gabenimo ir įvežimo stebėsenos nuo atvežimo pasienio kontrolės posto iki paskirties vietoje esančios įmonės Sąjungoje sąlygų papildomas Europos Parlamento ir Tarybos reglamentas (ES) 2017/625 (Tekstas svarbus EEE)

4.10.2019   
               
               
                  LT
               
               
                  Europos Sąjungos oficialusis leidinys
               
               
                  L 255/1
               
            
         KOMISIJOS DELEGUOTASIS REGLAMENTAS (ES) 2019/1666
         2019 m. birželio 24 d.
         kuriuo dėl tam tikrų prekių siuntų gabenimo ir įvežimo stebėsenos nuo atvežimo pasienio kontrolės posto iki paskirties vietoje esančios įmonės Sąjungoje sąlygų papildomas Europos Parlamento ir Tarybos reglamentas (ES) 2017/625
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2017 m. kovo 15 d. Europos Parlamento ir Tarybos reglamentą (ES) 2017/625 dėl oficialios kontrolės ir kitos oficialios veiklos, kuri vykdoma siekiant užtikrinti maisto ir pašarų srities teisės aktų bei gyvūnų sveikatos ir gerovės, augalų sveikatos ir augalų apsaugos produktų taisyklių taikymą, kuriuo iš dalies keičiami Europos Parlamento ir Tarybos reglamentai (EB) Nr. 999/2001, (EB) Nr. 396/2005, (EB) Nr. 1069/2009, (EB) Nr. 1107/2009, (ES) Nr. 1151/2012, (ES) Nr. 652/2014, (ES) 2016/429 ir (ES) 2016/2031, Tarybos reglamentai (EB) Nr. 1/2005 ir (EB) Nr. 1099/2009 bei Tarybos direktyvos 98/58/EB, 1999/74/EB, 2007/43/EB, 2008/119/EB ir 2008/120/EB, ir kuriuo panaikinami Europos Parlamento ir Tarybos reglamentai (EB) Nr. 854/2004 ir (EB) Nr. 882/2004, Tarybos direktyvos 89/608/EEB, 89/662/EEB, 90/425/EEB, 91/496/EEB, 96/23/EB, 96/93/EB ir 97/78/EB bei Tarybos sprendimas 92/438/EEB (Oficialios kontrolės reglamentas) (1), ypač į jo 77 straipsnio 2 dalį,
         kadangi:
         
                     (1)
                  
                  
                     Reglamentu (ES) 2017/625 nustatytos taisyklės dėl valstybių narių kompetentingų institucijų vykdomos į Sąjungą įvežamų prekių oficialios kontrolės, siekiant patikrinti atitiktį Sąjungos žemės ūkio maisto produktų grandinės teisės aktams;
                  
               
                     (2)
                  
                  
                     Reglamento (ES) 2017/625 47 straipsnio 1 dalies b punkte nustatytos prekių kategorijos, kurioms taikoma oficiali kontrolė pirmojo atvežimo į Sąjungą pasienio kontrolės poste. Šios prekės, be kita ko, yra gyvūniniai produktai, genetinės medžiagos produktai, šalutiniai gyvūniniai produktai ir maisto produktai, kuriuose yra ir augalinių produktų, ir apdorotų gyvūninių produktų (sudėtiniai produktai);
                  
               
                     (3)
                  
                  
                     kai Reglamento (ES) 2017/625 47 straipsnio 1 dalies b punkte nurodytų tam tikrų prekių siuntos importuojamos į Sąjungą, tam tikrais atvejais Sąjungos teisės aktuose numatyta, kad jų gabenimas nuo atvežimo pasienio kontrolės posto iki paskirties vietoje esančios įmonės ir jų atvežimas į paskirties vietą Sąjungoje turi būti stebimas, kad būtų išvengta bet kokios rizikos visuomenės ir gyvūnų sveikatai;
                  
               
                     (4)
                  
                  
                     Tarybos direktyvoje 97/78/EB (2) nustatytos taisyklės, kuriomis reglamentuojamas iš trečiųjų šalių į Sąjungą įvežamų produktų veterinarinių patikrinimų organizavimas ir produktų, kurie turi būti stebimi pagal Sąjungos teisės aktus nuo atvežimo pasienio kontrolės posto iki paskirties vietoje esančios įmonės gabenimo sąlygos. Šiose taisyklėse numatyta, inter alia, kad tokių produktų siuntos turi būti siunčiamos iš atvežimo pasienio kontrolės posto į paskirties vietoje esančią įmonę prižiūrint kompetentingai institucijai ir sandariomis transporto priemonėmis ar konteineriais, kuriuos užplombuoja kompetentinga institucija;
                  
               
                     (5)
                  
                  
                     be to, tam tikrų šalutinių gyvūninių produktų, neskirtų žmonėms vartoti, atveju Komisijos reglamente (ES) Nr. 142/2011 (3) reikalaujama, kad tokių šalutinių produktų siuntos būtų gabenamos laikantis Direktyvoje 97/78/EB nustatytų taisyklių. Tie šalutiniai gyvūniniai produktai, be kita ko, yra tam tikras kraujas ir kraujo produktai, gyvūnų augintinių ėdalas, išskyrus žalią gyvūnų augintinių ėdalą, lydyti taukai, importuoti naudoti už ūkinių gyvūnų pašarų grandinės, ragai ir ragų produktai, išskyrus ragų miltus, ir kanopos ir kanopų produktai, išskyrus kanopų miltus, skirti organinėms trąšoms ar dirvožemio gerinimo medžiagoms gaminti;
                  
               
                     (6)
                  
                  
                     Sąjungos teisėje taip pat numatyta kailinių laukinių gyvūnų, kurių oda nėra nulupta, siuntų stebėsena pagal taisykles, reglamentuojančias konkrečios oficialios kontrolės vykdymą, nustatytas pagal Reglamento (ES) 2017/625 77 straipsnio 1 dalies b punktą, ir Sąjungos kilmės ir į Sąjungą grąžinamų gyvūninių produktų ir maisto produktų, kuriuose yra ir augalinių produktų, ir apdorotų gyvūninių produktų (sudėtiniai produktai) siuntų, kurias atsisakė priimti trečioji šalis, stebėsena pagal taisykles, reglamentuojančias papildomas visuomenės sveikatos sąlygas, nustatytas pagal Reglamento (ES) 2017/625 77 straipsnio 1 dalies h punktą;
                  
               
                     (7)
                  
                  
                     Direktyva 97/78/EB panaikinama Reglamentu (ES) 2017/625 nuo 2019 m. gruodžio 14 d. Todėl tikslinga nustatyti Reglamento (ES) 2017/625 47 straipsnio 1 dalies b punkte nurodytų tam tikrų prekių siuntų gabenimo ir įvežimo stebėsenos nuo atvežimo pasienio kontrolės posto iki paskirties vietoje esančios įmonės taisykles. Šios taisyklės turėtų būti taikomos tada, kai pagal Sąjungos teisės aktus reikalaujama stebėti gabenimą nuo atvežimo pasienio kontrolės posto iki paskirties vietoje esančios įmonės Sąjungoje ir atvežimą į paskirties vietoje esančią įmonę;
                  
               
                     (8)
                  
                  
                     tam, kad būtų užtikrinta veiksminga siuntų gabenimo ir atvežimo stebėsena nuo atvežimo pasienio kontrolės posto iki jų atvežimo į paskirties vietoje esančią įmonę, prekės turėtų būti gabenamos tiesiai į paskirties vietoje, nurodytoje bendrajame sveikatos įvežimo dokumente (toliau – BSĮD), esančią įmonę;
                  
               
                     (9)
                  
                  
                     siekiant išvengti bet kokio pavojaus gyvūnų ir visuomenės sveikatai, turėtų būti stebimas prekių atvežimas į paskirties vietoje, nurodytoje BSĮD, esančią įmonę (toliau – paskirties vieta). Atvežimo pasienio kontrolės posto kompetentinga institucija kompetentingai institucijai, atsakingai už oficialios kontrolės vykdymą paskirties vietoje esančioje įmonėje, turėtų nurodyti, kad prekės yra išvežtos iš pasienio kontrolės posto ir yra pakeliui į paskirties vietoje, nurodytoje BSĮD, esančią įmonę. Jei prekės į paskirties vietoje esančią įmonę neatvežamos, atvežimo pasienio kontrolės posto kompetentinga institucija ir kompetentinga institucija, atsakinga už paskirties vietoje esančią įmonę, turėtų imtis atitinkamų tolesnių veiksmų pagal Reglamentą (ES) 2017/625 už siuntą atsakingo veiklos vykdytojo atžvilgiu;
                  
               
                     (10)
                  
                  
                     šio reglamento nuostatos turėtų būti taikomos nedarant poveikio Europos Parlamento ir Tarybos reglamento (ES) Nr. 952/2013 (4) nuostatoms dėl muitinės priežiūros;
                  
               
                     (11)
                  
                  
                     Tarybos reglamentu (EEB, Euratomas) Nr. 1182/71 (5) nustatytos bendros taisyklės, taikomos terminams, datoms ir laikotarpiams siekiant užtikrinti vienodą Sąjungos teisės taikymą. Todėl apskaičiuojant šiame reglamente nustatytus laikotarpius turėtų būti atsižvelgta į tame reglamente nustatytas taisykles;
                  
               
                     (12)
                  
                  
                     Reglamentas (ES) 2017/625 taikomas nuo 2019 m. gruodžio 14 d. Atitinkamai, šiame reglamente nustatytos taisyklės taip pat turėtų būti taikomos nuo tos dienos,
                  
               PRIĖMĖ ŠĮ REGLAMENTĄ:
         
            1 straipsnis
            Dalykas ir taikymo sritis
            Šiame reglamente nustatomos Reglamento (ES) 2017/625 47 straipsnio 1 dalies b punkte nurodytų prekių, kurias ketinama pateikti Sąjungos rinkai, siuntų gabenimo ir įvežimo stebėsenos taisyklės, kai stebėti tokių prekių gabenimą nuo atvežimo pasienio kontrolės posto iki paskirties vietoje esančią įmonę Sąjungoje reikalaujama pagal Sąjungos teisės aktus (toliau – siunta).
         
         
            2 straipsnis
            Siuntų gabenimo stebėsenos nuo atvežimo į Sąjungą pasienio kontrolės posto iki paskirties vietoje esančios įmonės sąlygos
            
               1.   Atvežimo į Sąjungą pasienio kontrolės posto kompetentinga institucija leidžia gabenti siuntą į paskirties vietoje, nurodytoje bendrajame sveikatos įvežimo dokumente, kuris nurodytas Reglamento (ES) 2017/625 56 straipsnyje (toliau – BSĮD), esančią įmonę tik jei jos atliktos oficialios kontrolės atvežimo pasienio kontrolės poste išvados yra palankios.
            
            
               2.   Siunta, kurią gabenti suteiktas leidimas pagal 1 dalį, turi būti:
               
                           a)
                        
                        
                           užplombuota atvežimo pasienio kontrolės posto kompetentingos institucijos;
                        
                     
                           b)
                        
                        
                           gabenama neiškrauta ar nepadalyta;
                        
                     
                           c)
                        
                        
                           gabenama tiesiai į įmonę paskirties vietoje, nurodytoje BSĮD.
                        
                     
            
               3.   Atvežimo pasienio kontrolės posto kompetentinga institucija, iš karto po leidimo suteikimo, per oficialios kontrolės informacijos valdymo sistemą, nurodytą Reglamento (ES) 2017/625 131 straipsnyje (toliau – IMSOC), praneša kompetentingai institucijai, atsakingai už oficialios kontrolės vykdymą paskirties vietoje, nurodytoje BSĮD (toliau – paskirties vieta), esančioje įmonėje, kad, atlikus oficialią kontrolę atvežimo pasienio kontrolės poste, suteiktas leidimas gabenti siuntą į paskirties vietoje esančią įmonę.
            
         
         
            3 straipsnis
            Siuntų atvežimo į paskirties vietą stebėsenos sąlygos
            
               1.   Veiklos vykdytojas, atsakingas už paskirties vietoje esančią įmonę, per vieną dieną nuo siuntos atvežimo praneša kompetentingai institucijai, atsakingai už oficialios kontrolės vykdymą paskirties vietoje esančioje įmonėje, apie siuntos atvežimą į tą įmonę.
            
            
               2.   Kompetentinga institucija, atsakinga už oficialios kontrolės vykdymą paskirties vietoje esančioje įmonėje, per IMSOC praneša atvežimo pasienio kontrolės posto kompetentingai institucijai apie 1 dalyje nurodytos informacijos gavimą užpildydama BSĮD III dalį.
            
            
               3.   Kompetentinga institucija, atsakinga už oficialios kontrolės vykdymą paskirties vietoje esančioje įmonėje, atlieka oficialią kontrolę toje įmonėje, kad įsitikintų, jog siuntos yra atvežtos į paskirties vietoje esančią įmonę, visų pirma patikrindama tos įmonės įvežimo įrašus.
            
            
               4.   Jei kompetentinga institucija, atsakinga už oficialios kontrolės vykdymą paskirties vietoje esančioje įmonėje, atvežimo pasienio kontrolės posto kompetentingai institucijai per 15 dienų nuo datos, kurią suteiktas leidimas gabenti siuntą pagal 2 straipsnio 1 dalį, nepraneša apie siuntos atvežimą į paskirties vietoje esančią įmonę pagal 2 dalį, kompetentingos institucijos atlieka papildomus tyrimus, siekdamos nustatyti faktinę siuntos buvimo vietą.
            
            
               5.   Jei atlikus 4 dalyje nurodytus tyrimus siunta neatvežama į paskirties vietoje esančią įmonę, atvežimo pasienio kontrolės posto kompetentinga institucija ir kompetentinga institucija, atsakinga už oficialios kontrolės vykdymą toje įmonėje, pagal Reglamento (ES) 2017/625 138 ir 139 straipsnius imasi bet kokių vykdymo užtikrinimo veiksmų, kuriuos mano esant tinkamais, už siuntą atsakingos veiklos vykdytojo atžvilgiu.
            
         
         
            4 straipsnis
            Įsigaliojimas ir taikymo data
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            Jis taikomas nuo 2019 m. gruodžio 14 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. birželio 24 d.
            
               
                  Komisijos vardu
               
               
                  Pirmininkas
               
               Jean-Claude JUNCKER
            
         
         
            (1)  OL L 95, 2017 4 7, p. 1.
         
            (2)  1997 m. gruodžio 18 d. Tarybos direktyva 97/78/EB, nustatanti principus, reglamentuojančius iš trečiųjų šalių į Bendriją įvežamų produktų veterinarinių patikrinimų organizavimą (OL L 24, 1998 1 30, p. 9).
         
            (3)  2011 m. vasario 25 d. Komisijos reglamentas (ES) Nr. 142/2011, kuriuo įgyvendinami Europos Parlamento ir Tarybos reglamentas (EB) Nr. 1069/2009, kuriuo nustatomos žmonėms vartoti neskirtų šalutinių gyvūninių produktų ir jų gaminių sveikumo taisyklės, ir Tarybos direktyva 97/78/EB dėl tam tikrų mėginių ir priemonių, kuriems netaikomi veterinariniai tikrinimai pasienyje pagal tą direktyvą (OL L 54, 2011 2 26, p. 1).
         
            (4)  2013 m. spalio 9 d. Europos Parlamento ir Tarybos reglamentas (ES) Nr. 952/2013, kuriuo nustatomas Sąjungos muitinės kodeksas (nauja redakcija) (OL L 269, 2013 10 10, p. 1).
         
            (5)  1971 m. birželio 3 d. Tarybos reglamentas (EEB, Euratomas) Nr. 1182/71, nustatantis terminams, datoms ir laikotarpiams taikytinas taisykles (OL L 124, 1971 6 8, p. 1).